**Europinis tyrimas atskleidė, kad daugiau nei pusė lietuvių dirba pagal hibridinį darbo modelį**

**Agentūros „Eurofound“ duomenimis, šiemet Lietuvoje nuotoliu – visiškai arba iš dalies – dirba šiek tiek daugiau nei pusė visų darbuotojų, o Europos vidurkis yra 59 proc. Darbdaviams siekiant sugrąžinti žmones į biurus, sparčiai auga kokybiškų biurų paklausa. Darbo vietoje žmonės tikisi komforto, patogumų ir darbinę įtampą sumažinti padedančių sprendimų.**

Europos Sąjungos (ES) agentūros „Eurofound“ (Europos gyvenimo ir darbo sąlygų gerinimo fondo) duomenimis, šiais metais bent dalį laiko nuotoliu dirba vidutiniškai 59 proc. Europos gyventojų. Didžiausia dalis žmonių, dirbančių pagal hibridinį modelį, yra Nyderlanduose (77,5 proc.), Airijoje (72,5 proc.) ir Suomijoje (70 proc.). Mažiausiai žmonių nuotoliu – vos 23,5 proc. – dirba Kipre.

„Iki COVID-19 pandemijos darbas ne biure iš esmės buvo išimtis ir egzotika. Būtent priverstinė izoliacija pakeitė darbo rinkos įpročius ir leido „atrasti“ naują būdą dirbti. Pandemijos apribojimams pasibaigus, šie įpročiai išliko ir pastaruosius kelerius metus buvo galima stebėti hibridinio darbo tendencijos stiprėjimą“, – sako bendrovės „Realco“ komercinio nekilnojamojo turto (NT) vystymo vadovė Gintarė Žemaitė.

„Eurofound“ duomenimis, Lietuva pagal darbuotojų, bent dalį laiko dirbančių iš namų, procentą, šiuo metu yra Europos vidutiniokė – mūsų šalyje pagal hibridinį darbo modelį dirba 52,5 proc. gyventojų. Pagal šį rodiklį mes vienu laipteliu lenkiame Estiją, kurioje nuotoliu dirba 51 proc. žmonių, bet atsiliekame nuo Latvijos, kurioje buvimas biure neprivalomas 56,5 proc. gyventojų.

Vis tik darbo rinkoje stiprėja balsų, teigiančių, jog darbas nuotoliu kenkia produktyvumui ir bendrai kolektyvo atmosferai. Vis daugiau darbdavių ima ieškoti priemonių, kaip sugrąžinti darbuotojus į biurus. Pavyzdžiui, vien per pastaruosius 12 mėnesių privalomą penkių dienų darbo savaitę biure sugrąžino tokios pasaulinės kompanijos kaip „JP Morgan“, „Amazon“ ir „Goldman Sachs“.

Šią tendenciją patvirtina ir minėtas „Eurofound“ tyrimas. Lyginant su 2024 m., dirbančiųjų pagal hibridinį darbo modelį vidurkis Europoje šiemet yra sumažėjęs penkiais procentiniais punktais, nuo 64 proc.

**Nauji darbo įpročiai augina kokybiškų biurų paklausą**

Panašią tendenciją atskleidė ir „Realco“ užsakymu bendrovės „Spinter tyrimai“ atlikta Lietuvos gyventojų apklausa. Jos rezultatai parodė, kad bent dalį darbo nuotoliu Lietuvoje atlieka 57 proc. respondentų. Lygiai tiek pat apklausos dalyvių išreiškė įsitikinimą, kad ateities darbo rinkoje dominuos būtent mišrus darbo modelis.

Išskirtiniu verslo centro „Hero“ tapusios NT paslaugų bendrovės „Colliers“ vadovas Lietuvoje Aurimas Astramskas pastebi, jog dabar, kai hibridinis darbo modelis yra tapęs dažnu reiškiniu darbo rinkoje, sparčiai auga kokybiškų, sveikų ir kuo daugiau darbuotojo poreikių atitinkančių biurų paklausa.

„Ypač kalbant apie užsienio kapitalo įmones, A++ energinės klasės, tvarus biuras praktiškai jau yra būtina sąlyga, renkantis naują lokaciją. Pasaulyje pripažinti pastatų tvarumo sertifikatai šiame procese yra labai svarbus kokybės garantas – jie rodo ne tik pastato energinį efektyvumą, bet ir įsipareigojimą darbuotojų sveikatai bei atsakingam išteklių naudojimui“, – pabrėžia A. Astramskas.

Pasak „Colliers“ vadovo, nemokamų užkandžių ir gėrimų biure jau nebepakanka ir lietuviškoms įmonėms – jose taip pat pastebimos stiprėjančios sveikatos, tvarumo ir inovacijų tendencijos.

„Įsiklausydamos į savo darbuotojų poreikius, įmonės vis dažniau renkasi biurus, kurie atitinka aukščiausius energinio efektyvumo, darbuotojų gerovės bei technologinio modernumo standartus“, – sako A. Astramskas.

G. Žemaitė su šia įžvalga visiškai sutinka, pridurdama, jog siekiant, kad verslo patalpos būtų patrauklios nuomininkams ir jų darbuotojams, nemažai šių priemonių ir standartų reikia apgalvoti ir imti diegti jau pačioje pradžioje, vos ėmus projektuoti naują verslo centrą.

„Būtent su tokia nuostata ėmėmės ir „Hero“ projekto. Jau projektavimo stadijoje apgalvojome specialius, komfortišką darbo aplinką kuriančius architektūrinius ir dizaino sprendimus, pasiruošėme modernių inžinerinių, vėdinimo ir oro kokybės sistemų įdiegimui“, – pasakoja G. Žemaitė.

Rugsėjo pradžioje duris atvėręs „Hero“ siekia gauti net du tarptautinius tvarumo ir sveikųjų pastatų sertifikatus „Breeam Excellent“ ir „WELL Gold“, garantuojančius geresnę oro kokybę, apšvietimą, akustiką, bendrą komfortą ir mažesnį streso lygį bei geresnę psichologinę savijautą.

**Daugiau informacijos:**

Kristina Grubliauskaitė-Svitojė

„Realco“ atstovė komunikacijai

+370 640 24057

[kristina.svitoje@realco.lt](mailto:kristina.svitoje@realco.lt)